答侯少府
作者：高適
朝代：唐

paragraphs: 常日好讀書，晚年學垂綸。
漆園多喬木，睢水清粼粼。
詔書下柴門，天命敢逡巡。
赫赫三伏時，十日到咸秦。
褐衣不得見，黃綬翻在身。
吏道頓羈束，生涯難重陳。
北使經大寒，關山饒苦辛。
邊兵若芻狗，戰骨成埃塵。
行矣勿復言，歸歟傷我神。
如何燕趙陲，忽遇平生親。
開館納征騎，彈絃娛遠賓。
飄颻天地間，一別方茲晨。
東道有佳作，南朝無此人。
性靈出萬象，風骨超常倫。
吾黨謝王粲，羣賢推郄詵。
明時取秀才，落日過蒲津。
節苦名已富，祿微家轉貧。
相逢愧薄遊，撫己荷陶鈞。
心事正堪盡，離居寧太頻。
兩河歸路遙，二月芳草新。
柳接滹沱暗，鶯連渤海春。
誰謂行路難，猥當希代珍。
提握每終日，相思猶比鄰。
江海有扁舟，丘園有角巾。
君意定何適，我懷知所遵。
浮沈各異宜，老大貴全真。
莫作雲霄計，遑遑隨縉紳。